b'\n_START_ARTICLE_\nEtel\xc3\xa4-Korean talous\n_START_SECTION_\nTeollisuus\n_START_PARAGRAPH_\nEtel\xc3\xa4-Korean merkitt\xc3\xa4vimm\xc3\xa4t luonnonvarat ovat kivihiili, grafiitti, volframi, molybdeeni ja lyijy sek\xc3\xa4 vesivoimapotentiaali.  Etel\xc3\xa4-Korean teollisuuden merkitt\xc3\xa4vimm\xc3\xa4t tuotteet ovat elektroniikka, autot, kemikaalit, laivat ja ter\xc3\xa4s. Merkitt\xc3\xa4v\xc3\xa4\xc3\xa4 toimintaa on my\xc3\xb6s tietoliikenteen alalla. Maan teollinen tuotanto kasvoi vuonna 2010 16,6\xc2\xa0%.\n_START_SECTION_\nMaatalous\n_START_PARAGRAPH_\nEtel\xc3\xa4-Korean t\xc3\xa4rkeimm\xc3\xa4t viljelystuotteet ovat riisi, juurekset, ohra, vihannekset ja hedelm\xc3\xa4t. Karjatuotannon t\xc3\xa4rkeimm\xc3\xa4t tuotteet ovat nautakarja, siat, kanat, maito ja munat. Lis\xc3\xa4ksi maassa harjoitetaan kalastusta.\n_START_SECTION_\nTaloushistoria\n_START_PARAGRAPH_\n1950-luvulla maa oli yksi Aasian k\xc3\xb6yhimmist\xc3\xa4 maista. Toisen maailmansodan p\xc3\xa4\xc3\xa4tytty\xc3\xa4 maa peri siirtomaatalouden, joka oli suunniteltu l\xc3\xa4hes ainoastaan Japanin laajentumispolitiikkaa varten. Suuri osa maan infrastruktuurista tuhoutui vuosina 1950\xe2\x80\x931953 k\xc3\xa4ydyss\xc3\xa4 Korean sodassa, ja sodan j\xc3\xa4lkeen maa j\xc3\xa4i riippuvaiseksi Yhdysvaltain antamasta taloudellisesta avusta._NEWLINE_Kenraali Park Chung-heen sotilasvallankaappauksen j\xc3\xa4lkeen vuonna 1962 Korean tasavalta aloitti sarjan kunnianhimoisia viisivuotissuunnitelmia taloutensa kehitt\xc3\xa4miseksi. Talouden painopiste siirtyi ulkomaankauppaan Japanin-suhteiden normalisoinnin my\xc3\xb6t\xc3\xa4 vuonna 1965, mit\xc3\xa4 seurasi investointi- ja kauppabuumi. Nopea laajentuminen ensin kevyeen ja sitten raskaaseen teollisuuteen seurasi 1960- ja 1970-luvuilla. T\xc3\xa4n\xc3\xa4 ajanjaksona maan talous kasvoi keskim\xc3\xa4\xc3\xa4rin 8,6\xc2\xa0% vuodessa. Valtavaa kasvua on usein kutsuttu "Han-joen ihmeeksi", Han-joen ollessa maan p\xc3\xa4\xc3\xa4kaupungin Soulin l\xc3\xa4pi virtaava joki. 1980- ja 1990-luvuilla talouden kasvu jatkui maan muuntautuessa p\xc3\xa4\xc3\xa4asiassa tekstiilien ja kenkien viej\xc3\xa4st\xc3\xa4 t\xc3\xa4rke\xc3\xa4ksi autojen, elektroniikan, laivojen ja ter\xc3\xa4ksen sek\xc3\xa4 my\xc3\xb6hemmin korkeateknologisten laitteiden kuten n\xc3\xa4ytt\xc3\xb6jen, matkapuhelinten ja puolijohteiden valmistajaksi._NEWLINE_Etel\xc3\xa4korealainen malli, jossa suurien ja kansainv\xc3\xa4lisesti kilpailukykyisten yhti\xc3\xb6iden kasvua tuetaan vero- ja rahoituspolitiikan avulla, johti sukujen kontrolloimien valtavien konglomeraattien syntyyn. N\xc3\xa4m\xc3\xa4 yhti\xc3\xb6t, jotka tunnetaan nimell\xc3\xa4 chaebol, kukoistivat Parkin hallinnon aikana. Joistain yhti\xc3\xb6ist\xc3\xa4, kuten Hyundaista, Samsungista, Daewoosta ja LG:st\xc3\xa4 tuli kansainv\xc3\xa4lisi\xc3\xa4 suuryrityksi\xc3\xa4. Nyky\xc3\xa4\xc3\xa4n maa on n\xc3\xa4iden avulla noussut maailmantalouden biljoonaluokkaan, ja sen bruttokansantuote on 1\xc2\xa0180 miljardia dollaria._NEWLINE_Vuoden 1997 Aasian talouskriisin j\xc3\xa4lkeen maan talousel\xc3\xa4m\xc3\xa4 on muuttunut kuitenkin huomattavasti massiivisten konkurssien ja hallituksen tekemien uudistusten my\xc3\xb6t\xc3\xa4. Kriisi paljasti maan taloudessa pitk\xc3\xa4aikaisia heikkouksia, kuten valtavat ulkomaiset lainat ja kurittoman taloussektorin. N\xc3\xa4m\xc3\xa4 johtivat kahteen suureen talouden uudelleenj\xc3\xa4rjestelyyn, ensin vuonna 1997 ja toisen kerran vuonna 1999 Daewoon romahdettua._NEWLINE_Maa selvisi vuosien 1997-1998 Aasian talouskriisist\xc3\xa4 Maailmanpankin tuella, mutta vuoden 2008 maailmanlaajuinen lama pys\xc3\xa4ytti Koreankin talouskasvun.'